1I Jesus, 'o jun tzij xu bij chique i u tijoxelab. Xu bij: —'O jun achi beyom, ire 'o jun u mocom u yom puwi ubitak-re. Xo'on panok, i patron xu ta rason chi xak manal ca tijin chu 'anic che ubitak-re. 2Rumal 'uri, xu siq'uij i u mocom ru'; xu bij che: "¿Wach cat tijin yet chu 'anic, chi quiqui bij i winak chwe? Ya cat wesaj na che a chac; cha yijba 'uri jun wuj chwe, 'alijinsabal-re wach u 'onom can in chac." Queje ile xbix che rumal u patron. 3Are 'uri i mocom xoc chi ch'obonic: "¿Wach i quin 'ano? man in patron ya quin resaj che in chac," xu bij pu c'ux. "Yin n-ta in cho'ab quin chacun chuwach ulew, xak quin q'uix che we to' quin tz'onoj mer chique i winak. 4¡Ya xc'un pin jolom wach i quin 'ano! Te'uri 'o ni winak quin qui c'ulaj na cu' ru' ja, are n-ta chic in patron." Queje ile xu ch'ob pu jolom. 5Te'uri xe u siq'uij ru', ni'pa i 'o qui c'as ru' u patron. I nabe chi xupon ru' xu tz'onoj che: "¿Ni'pa a c'as ru' in patron?" xu bij. 6"In c'asom cien lat acéite ru'," xu bij i jun che. Are 'uri i mocom xu jach jun wuj che y xu bij: "Ri i a wuj-i; chat culok y cha jalwachij i tz'ib chuwach; xa cincuénta cha tz'ibaj chuwach," xu bij che. 7Te'uri xu tz'onoj che jun chic: "Y yet, ¿ni'pa a c'as ru' in patron?" "Cien tonel trígo in c'asom ru'," xu bij i jun chic. Ire xu bij 'uri che: "Ri i a wuj-i; chat culok y cha jalwachij i tz'ib chuwach; xa ochénta cha tz'ibaj chuwach," xu bij che. 8I u patron, are xu ta wach u 'anom i mal laj u mocom, xu bij chi lic 'o u no'oj, man u tzucum pa i coc wi, we 'elsam chic che u chac. (Xu 'an ire chi 'o i quiqui c'ulaj cu' pa cachoch.) I winak chi to' je re u wach i jyub ta'aj, lic je sic'aj chu tzucuxic wach i rajwaxic che i qui c'aslemal. Mas je sic'aj chiquiwach i je re i Dios. 9Yin quin bij chiwe, ni'pa i ubitak iwe, chi 'ana cwent wach qui 'an ru'. Chi 'ana i 'utz ru', te'uri are quix camic, 'o ni quix c'ulaw 'uri ru', che i rachoch chila chicaj. 10Jun, we cu 'an i 'utz ru' i jubi' yatal pu'ab, xak cu 'an ni 'utz 'uri ru', we nim i yatal che. Xak queje ile, we 'o jun, we n-'us ti cu 'an che i jubi' 'o pu'ab, xak n-cu 'an ta 'utz 'uri che, we 'o ni uq'uial ru'. 11Yix 'uri, we ni 'anom ti 'utz ru' ubitak iwe chi xa re u wach i jyub ta'aj, ¿pachin 'uri cu ya ni beyomal sakil pi'ab? Mi jun. 12We n-qui 'an ti 'utz ru' ile chi xa okxanim pi'ab, ¿xataba ca ya' 'uri pi'ab i mer iwe yix? 13Mi jun ca tiqui che, we je 'o queb u patron ca chacun cu'. Que'elok, xa jun c'ax cu na'o, y jun tzel crilo. Xa jun chique, 'utz u 'anic u chac cu 'an che; y che i jun, n-kas ta cu 'an cas che. N-quix tiqui ta che, we qui ya iwib chu 'onquil u chac i Dios, xak qui ya iwib chu molic i mer. (Queje ile xu bij i Jesus chique u tijoxelab.) 14Je 'o jujun aj Fariséo que tijin chu tayic u tzij-le. Ique xe oc chu yo'yaxic wach i xu bij, man i aj Fariséo kus quiquil i mer. 15Are 'uri i Jesus xu bij chique: —Yix qui 'an che iwib pacha ix 'utz chiquiwach i winak, xui-ri, i Dios reta'am wach 'o pi c'ux. 'O tak i qui 'ano chi kus quiquil i winak, xui-ri, tzel cril i Dios. 16I ujer 'atbal tzij tz'ibtal can rumal i mam Moises, xak i qui c'utunic i ujer ajbil u tzij i Dios, ni'pa ile 'o piquiwi i winak c'a xc'un ni ma Wan, aj kajsanel ya. Te'uri xpe i 'utz laj tzij re u jekbal u 'atbal tzij i Dios; are iri are i ca tijin u paxsaxic wo'or. Y conojel i winak 'is quiqui 'an pen que oc che u 'atbal tzij i Dios. 17I usuc' i ujer 'atbal tzij n-ca jalwachix taj; mi xa ta jubi' ca sachsax u wach che. Iweta'am yix iri: c'ax u sachsaxic u wach i caj i jyub ta'aj, xui-ri mas c'ax u jalwachixic u wach jun ral tz'ib re i ujer 'atbal tzij. Lic n-ca jalwachix taj. 18Jun achi, we cu jach nubi i rixokil y we xcuc'aj chic quib ru' jun chic ixok, 'o u mac 'uri chuwach i Dios. Xak we jun achi xc'uli ru' jun ixok chi jachtal can rumal i rachijil, 'o ni u mac i ucab achi chuwach i Dios. 19'O jun achi beyom, lic chom u 'u', lic pakalic. Ire, 'ij 'ij, pacha tak 'o nima'ij chi rachoch. 20Xak 'o jun achi niba', ma Lázaro u bi, 'ij 'ij cul chila pa ocbal bic che i rachoch i beyom. Ire, lic 'o ch'ac che, ronojel i u ch'acul, 21y je 'o tak i tz'i que tejeb ru' y xqui ri' u wach i ch'ac che. I niba'-le lic cu tij numic; cu rayij u wach i u c'ajnil i wa chi ca tzak chuxe' u mexa i beyom. 22Xo'on panok xcam i niba', te'uri i ángel xqui c'am bi pa glória, pa 'o wi i mam Abraham. Xo'on chupanok, xak xcam i beyom, y xmukic. 23Ire are xupon pa qui q'uijibal i camnak, lic xu tij uyej. Are 'o chupam i c'ax-le, xtzun chicaj, y xril i mam Abraham, c'o li c'a naj, xak xril u wach i ma Lázaro, 'o pu tzal. 24Are 'uri, xsiq'uin pan che: "Ta Abraham, chawila to'bal in wach. Cha taka li a-Lázaro cu mu li u wi u 'ab pa ya, col u jorobsaj i utzamwa'. Lic quin tij uyej waral chupam u rep i 'a'." (Queje ile xu bij.) 25Te'uri i mam Abraham xu bij che: "Wac'al, cha c'un cha c'ux chi yet, are at c'as chuwach i jyub ta'aj, xui i 'utz xa tijo, n-ti xo'on palt chawe; i ma Lázaro, lic uyej xu tijo. Wo'or, ire ca quicot waral, y yet uyej ca 'ano. 26Y n-xui ta la ile, 'o jun nim laj siwan chakaxol iwu' yix; we 'o jun craj ca 'ax jela, n-ta quic'aw wi; xak i je 'o jela we cacaj que 'ax li waral, n-ta quic'aw wi," xu bij i mam Abraham che. 27Te'uri i beyom xu bij chic che: "Cuyu in mac, Ta, lic quin tz'onoj chic jun pawor chawe: cha taka bi i a-Lázaro pa rachoch in kajaw, 28man je 'o jo'ob in cha', y che u bij chique ma ta que pe chi, col qui tija i c'ax waral," xu bij che. 29Are 'uri i mam Abraham xu bij che: "Ique qui tom wach u tz'ibam can i mam Moises, xak wach i qui tz'ibam can i je ajbil u tzij i Dios ujer. Chiqui 'ana cas che i tzij-le," xu bij che. 30I beyom xu bij 'uri: "Katzij, Ta Abraham, péro n-co'on ta ile chique. Xui-ri, we ta ca walij nubi jun camnak y ca 'e cu', ique quiqui jalwachij ni qui c'aslemal 'uri," xcha. 31I mam Abraham xu bij che: "Ique, we n-quiqui 'an ta cas che i tzij tz'ibtal can rumal i mam Moises, xak cumal i ajbil u tzij i Dios, xak n-quiqui 'an ta cas 'uri che u tzij jun camnak walijnak," xu bij i mam Abraham che. (Queje u tzij i Jesus ile chique i je aj Fariséo winak.)
SAN LUCAS 16